2008. aastal viis õiguskantsler  läbi 18 kontrollkäiku, mille käigus kontrolliti 39 asutust - politseiasutusi, kaitseväeosi, vanglaid, piirivalveasutusi, psühhiaatrilise abi osutajaid, nakkushaiguste ravi osutajaid, erikoole. "Keeld rakendada kellegi suhtes piinamist või julma, ebainimlikku, väärikust alandavat kohtlemist või karistust on absoluutne inimõigus ja demokraatliku ühiskonna fundamentaalne väärtus, millest kõrvalekalded ei ole õigusriigis lubatud. Väärkohtlemise keeld kaitseb isikut mitte üksnes piinamise vastu selle  tavatähenduses, mille näiteks võiks olla kinnipeetud isiku ülekuulamisel tunnistuse saamiseks peksmine, vaid on suunatud laiemalt nii inimese inimväärikuse kui ka tema füüsilise ja psüühilise terviklikkuse kaitsele", rõhutab Teder.